Der kører alt for få solgte elbiler ud af landets autohuse.

Det mener Socialdemokratiet og Radikale Venstre og siger nu, at forudsætningerne for aftalen om at trinvis normalisere registreringsafgiften på elbiler har ændret sig markant. Derfor opfordrer de to partier nu regeringen til at handle:

- Det er en helt uholdbar situation. Elbil-markedet i Danmark er lagt på dybfrost, og der sker ingen ting, siger De Radikales skatteordfører Martin Lidegaard.

Læs også : Afgifter på elbiler holder køberne væk

Det er de nyeste tal fra De Danske Bilimportører og Dansk Elbil Alliance, der får alarmklokkerne til at ringe hos de to partier. I årets første uger er der nemlig kun blevet solgt 5 elbiler - og ingen af dem var til privatbilister.

- Det er jo ikke gået, som regeringen sagde, at det ville, og det er regeringen nødt til at forholde sig til. Der er jo ikke blevet solgt det antal elbiler, som man forudsagde, siger skatteordfører for Socialdemokratiet, Jesper Petersen.

Laveste januarsalg i 6 år

Den anskuelse bakker Dansk Elbil Alliance op om. Og sammenlignet med samme tid sidste år er det et meget markant fald, forklarer Lærke Flader, der er branchechef i Dansk Elbil Alliance

- Salgstallet for januar er rimelig signifikant. Vi skal helt tilbage til 2010, før vi kan se et så lavt salgstal for januar måned, siger hun.

I efteråret 2015 indgik den daværende Venstre-regering en aftale om at normalisere registreringsafgiften på el- og brændselscellebiler.

Læs også : Partier vil gøre det billigere for 1.000 danskere at købe en elbil

Over en periode på fem år skulle afgiften trinvis stige til det samme niveau som andre biler. I 2016 betød det, at afgiften på el- og brændselscellebiler udgjorde 20 procent af registreringsafgiften og pr. 1. januar 2017 steg afgiften til 40 procent.

I aftalen opererede man med et forventet salg på 1.800 el- og brændselscellebiler i 2016 stigende til 8.300 køretøjer i 2020 - når afgiften var fuldt indfaset.

500 elbiler fra måltal i 2016

Men kigger man på salgstallene for 2016, viser de, at forventninger ikke levede op til realiteterne. I alt blev der solgt omkring 1.300 elbiler i hele 2016.

Og lagt sammen med årets første salgstal, mener både Radikale Venstre og Socialdemokratiet, at forudsætningerne for aftalen har ændret sig:

- Jeg synes, det er helt tydeligt, at man er langt fra det, der var Skatteministeriets forudsætning, da vi lavede aftalen - og det var ikke den besked, vi aftalepartier fik. Og derfor må vi have aktiveret den formulering i aftalen, der fastslår, at vi kan justere i aftalen, hvis der ikke bliver solgt det antal biler, som der blev forudsagt, siger Jesper Petersen (S).

Læs også : Salget af elbiler tager en katastrofeopbremsning

Senere i dag mødes aftalepartierne i Skatteministeriet for netop at drøfte aftalen. Og her møder De Radikale op med et konkret forslag: